proxectonos/corpus_dominio_legal_administrativo_tmp huggingface dataset:
RESOLUCIÓN do 23 de xullo de 2020 pola que se amplía o prazo de presentación de solicitudes da Resolución do 15 de xuño de 2020, pola que se dá publicidade do Acordo do Consello de Dirección que aproba as bases reguladoras das axudas aos proxectos dos comercios retallistas galegos para contribuír á reactivación do comercio galego garantindo a seguridade laboral e a xeración de confianza no consumidor, susceptibles de financiamento polo Fondo Europeo de Desenvolvemento Rexional, no marco do programa operativo Feder Galicia 2014-2020, e se procede á súa convocatoria en réxime de concorrencia non competitiva (código de procedemento IG524C).
Instituto Galego de Promoción Económica — III. Outras disposicións — 30/07/2020

Mediante a Resolución do 15 de xuño de 2020 publicouse o acordo do Consello de Dirección do Instituto Galego de Promoción Económica que aprobou as bases reguladoras das axudas aos proxectos dos comercios retallistas galegos para contribuír á reactivación do comercio galego garantindo a seguridade laboral e a xeración de confianza no consumidor, susceptibles de financiamento polo Fondo Europeo de Desenvolvemento Rexional, no marco do programa operativo Feder Galicia 2014-2020, e convocáronse para o ano 2020 as devanditas axudas en réxime de concorrencia non competitiva (código de procedemento IG524C) (DOG nº 120, do 19 de xuño).
No punto segundo da resolución establecíase que o prazo de presentación de solicitudes de axuda comezaba o día seguinte ao da publicación da convocatoria no
Diario Oficial de Galicia
e finalizaba o 31 de xullo de 2020, agás que se produza o suposto de esgotamento do crédito.
A situación de inicio de volta á actividade de moitos establecementos, despois do peche con motivo do estado de alarma pola crise sanitaria do COVID-19, dificulta os tempos de comunicación e tramitación das axudas, que deben ser executadas e pagadas na anualidade 2020, por iso, con motivo de ampliar a comunicación ao maior número de potenciais beneficiarios, proponse unha ampliación do prazo de presentación da solicitude das axudas.
Por todo o anterior, de conformidade co disposto no artigo 32 da Lei 39/2015, do 1 de outubro, do procedemento administrativo común das administracións públicas, e dado que non se causan prexuízos a terceiros,
Primeiro. Ampliar ata o 17 de agosto de 2020 o prazo de presentación de solicitudes, establecido no punto segundo da Resolución do 15 de xuño de 2020 pola que se dá publicidade ao acordo do Consello de Dirección do Igape que aproba as bases reguladoras das axudas aos proxectos dos comercios retallistas galegos para contribuír á reactivación do comercio galego garantindo a seguridade laboral e a xeración de confianza no consumidor, susceptibles de financiamento polo Fondo Europeo de Desenvolvemento Rexional, no marco do programa operativo Feder Galicia 2014-2020, e se procede á súa convocatoria en réxime de concorrencia non competitiva (código de procedemento IG524C).
Segundo. Esta resolución entrará en vigor o día da súa publicación no
Diario Oficial de Galicia.
Santiago de Compostela, 23 de xullo de 2020
CORRECCIÓN DE ERROS. Resolución do 1 de xullo de 2020, da Secretaría Xeral da Igualdade, pola que se resolven as subvencións previstas na Resolución do 19 de decembro de 2019 pola que se establecen as bases reguladoras das subvencións ás entidades locais da Comunidade Autónoma de Galicia para a promoción da igualdade, de forma individual e mediante o sistema de xestión compartida, cofinanciadas polo Fondo Social Europeo (FSE) con cargo ao programa operativo FSE Galicia 2014-2020 e polo Pacto de Estado contra a violencia de xénero, e se procede á súa convocatoria no ano 2020 (códigos de procedemento SI435B, SI435A, SI427B e SI435C).
Vicepresidencia e Consellería de Presidencia, Administracións Públicas e Xustiza — III. Outras disposicións — 30/07/2020

Advertidos erros no anexo I de concesións e no anexo II de listaxe de espera da citada resolución publicada no DOG núm. 137, do 10 de xullo de 2020, cómpre efectuar as seguintes correccións:
Na páxina 27468, no anexo I, onde di:
Debe dicir:
Na páxina 27469, no anexo I, onde di:
Debe dicir:
Na páxina 27470, no anexo I, onde di:
Debe dicir:
Na páxina 27470, no anexo I, onde di:
Debe dicir:
Na páxina 27471, no anexo I, onde di:
Debe dicir:
Na páxina 27487, no anexo II, onde di:
Debe dicir:
EXTRACTO da Orde do 27 de xullo de 2020 pola que se establecen as bases reguladoras para a concesión das axudas para o sector editorial galego, relativas a gastos de edición, distribución e comercialización das publicacións editoriais no ano 2020, e se procede á súa convocatoria (código de procedemento CT238A).
Consellería de Cultura e Turismo — III. Outras disposicións — 05/08/2020

BDNS (Identif.): 518092.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index).
Primeiro.
Persoas e entidades beneficiarias
Poderán ser beneficiarias das subvencións establecidas nesta orde aquelas persoas físicas ou xurídicas que acrediten a súa condición de editoras e teñan o seu domicilio social en Galicia, de acordo co establecido na presente orde.
Segundo.
Obxecto
Esta orde ten por obxecto establecer as bases que regularán o procedemento de concesión de subvencións a aquelas persoas físicas ou xurídicas que acrediten a condición de editoras, con domicilio social en Galicia, de acordo co establecido na presente orde (código de procedemento CT238A).
As axudas van dirixidas a apoiar o sector editorial galego galego, no que se refire aos gastos derivados da edición (produción), distribución e comercialización das súas publicacións, nos idiomas cooficiais en Galicia ou noutros idiomas, editadas e/ou distribuídas entre o 1.9.2019 e o 31.10.2020.
Para os efectos da presente orde, considéranse gastos de edición os de autoría, tradución, corrección, revisión, maquetación, custos de preimpresión e de impresión, dixitalización...
Distribución: transporte.
Comercialización: campañas de márketing e/ou publicidade en diferentes medios ou canles.
Terceiro. Bases reguladoras
Orde do 27 de xullo de 2020 pola que se establecen as bases reguladoras para a concesión, en réxime de concorrencia competitiva, das axudas para o sector editorial galego, relativas a gastos de edición, distribución e comercialización das publicacións editoriais no 2020, e se procede á súa convocatoria para o ano 2020.
Cuarto. Importe
A contía máxima adxudicada por medio desta orde ascende a douscentos mil euros (200.000,00 €). As axudas concederanse con cargo á aplicación orzamentaria 11.20.432A.770.1 dos orzamentos da Comunidade Autónoma de Galicia para o ano 2020, por un importe de 200.000,00 €.
Quinto. Prazo de presentación de solicitudes
O prazo de presentación de solicitudes será dun mes contado a partir do día seguinte ao da publicación desta orde no
Diario Oficial de Galicia
.
Santiago de Compostela, 27 de xullo de 2020
RESOLUCIÓN do 31 de xullo de 2020 pola que se ordena a publicación do Acordo do Consello da Xunta de Galicia do 30 de xullo de 2020 polo que se aproba a modificación da relación de postos de traballo da Axencia Tributaria de Galicia.
Consellería de Facenda — III. Outras disposicións — 11/08/2020

A aprobación da modificación da relación de postos de traballo da Axencia Tributaria de Galicia xustifícase polas necesidades organizativas e funcionais da axencia.
En consecuencia, por proposta da Axencia Tributaria de Galicia, consultadas as organizacións sindicais presentes na Mesa Xeral de Negociación da Comunidade Autónoma e a Comisión de Persoal, o Consello da Xunta de Galicia, na súa reunión do día do 30 de xullo de 2020, adoptou o seguinte
Primeiro. Apróbase a modificación da relación de postos de traballo da Axencia Tributaria de Galicia, nos termos que se sinalan no anexo a este acordo.
Segundo. Ordénase a súa publicación no
Diario Oficial de Galicia
para os efectos da entrada en vigor a partir do día seguinte ao da súa publicación.
Visto o Acordo adoptado polo Consello da Xunta de Galicia na súa reunión do 30 de xullo de 2020, relativo a aprobación da modificación da relación de postos de traballo da Axencia Tributaria de Galicia, coa finalidade de cumprir o dito acordo, de conformidade coa Orde da Consellería de Facenda do 8 de xaneiro de 2020 sobre delegación de competencias na Dirección Xeral da Función Pública (DOG núm. 16, do 24 de xaneiro), dispoño que se publique no
Diario Oficial de Galicia
como anexo a esta resolución.
Santiago de Compostela, 31 de xullo de 2020
RESOLUCIÓN do 31 de xullo de 2020 pola que se ordena a publicación do Acordo do Consello da Xunta de Galicia do 30 de xullo de 2020 polo que se aproba a modificación da relación de postos de traballo da Consellería do Medio Rural.
Consellería de Facenda — III. Outras disposicións — 11/08/2020

A aprobación da modificación da relación de postos de traballo da Consellería do Medio Rural xustifícase polas necesidades funcionais e organizativas actuais.
En consecuencia, por proposta da Consellería do Medio Rural, unha vez consultadas as organizacións sindicais presentes na Mesa Xeral de Negociación da Comunidade Autónoma e a Comisión de Persoal, o Consello da Xunta de Galicia, na súa reunión do día 30 de xullo de 2020, adoptou o seguinte
Primeiro. Apróbase a modificación da relación de postos de traballo da Consellería do Medio Rural, nos termos que se sinalan no anexo a este acordo.
Segundo. Ordénase a súa publicación no
Diario Oficial de Galicia
, facendo constar que esta modificación da relación de postos de traballo entrará en vigor o día de publicación no
Diario Oficial de Galicia
da orde da Consellería de Facenda pola que se proceda ao nomeamento como persoal funcionario de carreira, do corpo facultativo superior de Administración especial, da Administración xeral da Comunidade Autónoma de Galicia, subgrupo A1, escala de veterinarios, das persoas aspirantes que superaron o proceso selectivo convocado pola Orde da Consellería de Facenda do 31 de marzo de 2017.
Visto o Acordo adoptado polo Consello da Xunta de Galicia na súa reunión do 30 de xullo de 2020, relativo á aprobación da modificación da relación de postos de traballo da Consellería do Medio Rural, coa finalidade de cumprir o dito acordo, de conformidade coa Orde da Consellería de Facenda do 8 de xaneiro de 2020 sobre delegación de competencias na Dirección Xeral da Función Pública (DOG núm. 16, do 24 de xaneiro), dispoño que se publique no
Diario Oficial de Galicia
como anexo a esta resolución.
Santiago de Compostela, 31 de xullo de 2020
Na vixente relación de postos de traballo da Consellería do Medio Rural prodúcense as seguintes modificacións:
AMORTIZACIÓNS:
• Nos centros de destino que se especifican amortízanse os seguintes postos de traballo:
MODIFICACIÓNS:
• Recodifícanse os seguintes postos de traballo e cambian de denominación, quedando como se especifica:
Así mesmo, estes postos cambian as súas características e natureza (algúns deles estaban configurados como de persoal laboral e agora pasan a configurarse como de persoal funcionario), quedando como seguen:
RESOLUCIÓN do 31 de xullo de 2020 pola que se ordena a publicación do Acordo do Consello da Xunta de Galicia do 30 de xullo de 2020 polo que se aproba a modificación da relación de postos de traballo da Consellería de Facenda.
Consellería de Facenda — III. Outras disposicións — 11/08/2020

A aprobación da modificación da relación de postos de traballo da Consellería de Facenda xustifícase polas razóns indicadas no punto primeiro do acordo.
En consecuencia, por proposta da Consellería de Facenda, unha vez consultadas as organizacións sindicais presentes na Mesa Xeral de Negociación da Comunidade Autónoma e a Comisión de Persoal, o Consello da Xunta de Galicia, na súa reunión do día 30 de xullo de 2020, adoptou o seguinte
Primeiro. Apróbase a modificación da relación de postos de traballo da Consellería de Facenda, nos termos que se sinalan no anexo a este acordo, como consecuencia das súas necesidades funcionais e organizativas actuais.
Segundo. Clasificar de libre designación o posto que a seguir se relaciona en aplicación do criterio de excepcionalidade que se indica na marxe, de conformidade co previsto na Lei 2/2015, do 29 de abril, do emprego público de Galicia, e co disposto na Resolución do 25 de febreiro de 2016, da Dirección Xeral da Función Pública, pola que se ditan instrucións para a tramitación de relacións de postos de traballo e a determinación dos criterios de excepcionalidade e funcións que definen as características que motivan a especial responsabilidade ou cualificación profesional dos postos de traballo de libre designación, de nivel 28 ou inferior, da Administración da Comunidade Autónoma de Galicia:
Terceiro. Ordénase a súa publicación no
Diario Oficial de Galicia
para os efectos da entrada en vigor a partir do día seguinte ao da súa publicación.
Visto o Acordo adoptado polo Consello da Xunta de Galicia na súa reunión do 30 de xullo de 2020, relativo á aprobación da modificación da relación de postos de traballo da Consellería de Facenda, coa finalidade de cumprir o dito acordo, de conformidade coa Orde da Consellería de Facenda do 8 de xaneiro de 2020 sobre delegación de competencias na Dirección Xeral da Función Pública (DOG núm. 16, do 24 de xaneiro), dispoño que se publique no
Diario Oficial de Galicia
como anexo a esta resolución.
Santiago de Compostela, 31 de xullo de 2020
CORRECCIÓN DE ERROS. Orde do 20 de xullo de 2020, conxunta da Consellería de Educación, Universidade e Formación Profesional e da Consellería de Economía, Emprego e Industria, pola que se modifica a Orde do 20 de decembro de 2019 pola que se establecen as bases para a concesión, en réxime de concorrencia competitiva, das axudas de apoio á etapa predoutoral nas universidades do Sistema universitario de Galicia, nos organismos públicos de investigación de Galicia e noutras entidades do Sistema galego de I+D+i, cofinanciadas parcialmente no ámbito das universidades do Sistema universitario de Galicia polo programa operativo FSE Galicia 2014-2020, e se procede á súa convocatoria para o exercicio 2020, como consecuencia da situación creada pola evolución da pandemia do COVID-19 (códigos de procedemento ED481A e IN606A).
Consellería de Educación, Universidade e Formación Profesional — III. Outras disposicións — 05/08/2020

Advertidos erros na dita orde, publicada no Diario Oficial de Galicia número 151, do día 29 de xullo de 2020, cómpre efectuar as seguintes correccións:
No cadro do número 6, na páxina 29852, onde di:
Debe dicir:
ORDE do 9 de xullo de 2020 pola que se fixa o prezo de venda ao público dunha publicación.
Consellería de Cultura e Turismo — III. Outras disposicións — 04/08/2020

A Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia, no seu artigo 6, sinala a obriga de que os prezos privados sexan fixados polas consellerías correspondentes, logo de informe favorable da Consellería de Facenda, e publicados no Diario Oficial de Galicia, por tanto,
1. Queda aprobado o prezo de venda ao público da publicación editada por esta consellería e que se relaciona no anexo.
2. Este prezo entenderase, de ser o caso, co IVE incluído.
Santiago de Compostela, 9 de xullo de 2020
RESOLUCIÓN do 28 de xullo de 2020 pola que se fai pública a relación de aspirantes declarados/as aptos/as nas probas para a obtención da habilitación de persoal de control de acceso a espectáculos públicos e actividades recreativas convocadas pola Resolución do 27 de febreiro de 2020 (Diario Oficial de Galicia número 45, do 6 de marzo).
Academia Galega de Seguridade Pública — III. Outras disposicións — 04/08/2020

O artigo 10 da Orde do 21 de abril de 2010 pola que se aproban as bases xerais das probas para a obtención da habilitación do persoal de control de acceso a espectáculos públicos e actividades recreativas, sinala que o tribunal fará públicas e elevará á Dirección Xeneral da Academia Galega de Seguridade Pública a relación dos/das aspirantes declarados/as aptos/as, que deberá ser publicada no
Diario Oficial de Galicia
.
Polo exposto, e facendo uso das competencias que me foron concedidas,
Primeiro
Facer pública a relación de aspirantes que superaron as probas para a obtención da habilitación do persoal de control de acceso a espectáculos públicos e actividades recreativas, que se xunta como anexo a esta resolución.
Segundo
Os/as aspirantes declarados/as aptos/as nesta resolución deberán presentar no prazo de dez días hábiles, contados desde o día seguinte ao da publicación desta resolución, solicitude axustada ao modelo oficial (PR472A) que se publicou como anexo II na Resolución do 27 de febreiro de 2020 (DOG núm. 45, do 6 de marzo), xunto co xustificante de ter aboada a correspondente taxa, para que lle sexa expedida a habilitación prevista no artigo 6 do Decreto 8/2010, do 21 de xaneiro, polo que se regula a actividade de control de acceso a espectáculos públicos e actividades recreativas.
O pagamento da taxa poderá facerse en calquera das modalidades previstas na disposición quinta da resolución de convocatoria, e deberanse cubrir os seguintes códigos no modelo de autoliquidación:
Consellería de: Presidencia, Administracións Públicas e Xustiza.
Código: 04.
Delegación de Servizos Centrais.
Servizo de Interior e Espectáculos Públicos.
Código: 20.
Taxa. Denominación: expedición e renovación da habilitación.
Código: 30.48.02.
Total: 6,23 euros.
Terceiro
Contra a presente resolución, que non esgota á vía administrativa, poderán os/as interesados/as, interpoñer recurso de alzada, ante o conselleiro de Presidencia, Administracións Públicas e Xustiza, no prazo dun mes contado a partir do día seguinte ao da súa publicación no
Diario Oficial de Galicia
, de conformidade co establecido na Lei 39/2015, do 1 de outubro, do procedemento administrativo común das administracións públicas.
A Estrada, 28 de xullo de 2020
DECRETO 106/2020, do 23 de xullo, polo que se aproba o cambio de titularidade a prol do Concello de Vila de Cruces do treito antigo da EP-6408 Merza-Bascuas.
Consellería de Infraestruturas e Mobilidade — III. Outras disposicións — 04/08/2020

Segundo o teor do artigo 9.4 da Lei 8/2013, do 28 de xuño, de estradas de Galicia, os cambios de titularidade das estradas ou treitos delas, cando non se trate de travesías urbanas ou treitos delas que estean incluídos no inventario de travesías da súa administración titular, deberán ser aprobados por decreto da Xunta de Galicia, por proposta da consellería competente en materia de estradas e logo do acordo entre as administracións afectadas.
Por outra parte, a citada Lei de estradas dispón no artigo 9.7 que os cambios de titularidade poderán abranguer estradas, treitos delas, elementos funcionais e/ou espazos da zona de dominio público adxacente.
O 19 de decembro de 2018, o Concello de Vila de Cruces remite escrito á Deputación Provincial de Pontevedra solicitando a transferencia do treito antigo da estrada EP-6408, unha vez que se realicen as obras necesarias de asfaltado do firme e execución de muros de contención. Fundamenta a súa solicitude en que actualmente o treito antigo cruza un núcleo rural tradicional dando acceso ás vivendas e mudando, por tanto, a súa funcionalidade como estrada provincial.
O Pleno da Corporación Provincial de Pontevedra, na sesión extraordinaria do día 5 de novembro de 2019, aceptou o dito cambio de titularidade.
De conformidade co anteriormente exposto, por proposta da conselleira de Infraestruturas e Mobilidade e logo de deliberación do Consello da Xunta de Galicia, na súa reunión do día vinte e tres de xullo de dous mil vinte,
Artigo 1
Aprobar o cambio de titularidade a prol do Concello de Vila de Cruces de:
– Treito antigo da estrada provincial EP-6408 Merza-Bascuas, que se inicia no punto quilométrico 0+875 e ten unha lonxitude de 611 metros lineais.
Artigo 2
En aplicación dos puntos 4 e 6 do artigo 10 da Lei 8/2013, do 28 de xuño, de estradas de Galicia, o Concello de Vila de Cruces deberá modificar o seu catálogo de estradas para incluír o cambio de titularidade a que se refire este decreto.
Artigo 3
De acordo co establecido no artigo 9.6 da Lei 8/2013, do 28 de xuño, de estradas de Galicia, o cambio de titularidade será efectivo o día seguinte ao da publicación deste decreto no
Diario Oficial de Galicia
. A entrega dos bens formalizarase no prazo dos dous (2) meses seguintes a esta publicación mediante a sinatura da correspondente acta de entrega entre concello e deputación.
Artigo 4
Correspóndelle ao Concello de Vila de Cruces, a partir da formalización da entrega, todas as actividades de xestión, mantemento, conservación e explotación das vías, así como o exercicio das funcións de disciplina viaria e calquera outra que puidese corresponderlle como nova Administración titular das estradas.
Disposición derradeira
Este decreto producirá efectos desde o día seguinte ao da súa publicación no
Diario Oficial de Galicia
.
Santiago de Compostela, vinte e tres de xullo de dous mil vinte
ORDE do 31 de xullo de 2020 pola que se dispón o cesamento dun vogal no Consello de Administración da Autoridade Portuaria de Vilagarcía de Arousa.
Consellería do Mar — II. Autoridades e persoal — 10/08/2020

O texto refundido da Lei de portos do Estado e da mariña mercante, aprobado polo Real decreto lexislativo 2/2011, do 5 de setembro, no seu artigo 30 atribúe ás comunidades autónomas as facultades de designación e separación dos vogais dos consellos de administración das autoridades portuarias de interese do Estado situadas no seu territorio, que deberán facerse necesariamente por proposta das administracións públicas e organismos e entidades que aqueles representen.
O Acordo do Consello da Xunta de Galicia do 16 de setembro de 2010 faculta a persoa titular da consellería competente en materia de portos para o exercicio das ditas competencias.
Polo exposto, en exercicio da facultade atribuída,
O cesamento, por petición propia, de José Manuel Cores Tourís como vogal representante da Comunidade Autónoma de Galicia no Consello de Administración da Autoridade Portuaria de Vilagarcía de Arousa, agradecéndolle os servizos prestados.
Santiago de Compostela, 31 de xullo de 2020
ACORDO do 7 de agosto de 2020, do Pleno do Parlamento de Galicia, relativo á elección dos membros da Mesa.
Parlamento de Galicia — II. Autoridades e persoal — 10/08/2020

O Parlamento de Galicia, na sesión constitutiva que tivo lugar o día 7 agosto de 2020, conforme o disposto nos artigos 4.2 e 36 do Regulamento da Cámara, procedeu á elección da Mesa, que queda integrada polas seguintes persoas:
Presidente: Miguel Ángel Santalices Vieira.
(Partido Popular).
Vicepresidente primeiro: Diego Calvo Pouso.
(Partido Popular).
Vicepresidenta segunda: María Montserrat Prado Cores.
(Bloque Nacionalista Galego).
Secretaria: María Corina Porro Martínez.
(Partido Popular).
Vicesecretaria: Marina Ortega Otero.
(Partido dos Socialistas de Galicia-PSOE).
Santiago de Compostela, 7 de agosto de 2020
ORDE do 31 de xullo de 2020 pola que se dispón o cesamento dun vogal no Consello de Administración da Autoridade Portuaria de Marín e Ría de Pontevedra.
Consellería do Mar — II. Autoridades e persoal — 10/08/2020

O texto refundido da Lei de portos do Estado e da mariña mercante, aprobado polo Real decreto lexislativo 2/2011, do 5 de setembro, no seu artigo 30 atribúe ás comunidades autónomas as facultades de designación e separación dos vogais dos consellos de administración das autoridades portuarias de interese do Estado situadas no seu territorio, que deberán facerse necesariamente por proposta das administracións públicas e organismos e entidades que aqueles representen.
O Acordo do Consello da Xunta de Galicia do 16 de setembro de 2010 faculta á persoa titular da consellería competente en materia de portos para o exercicio das ditas competencias.
Polo exposto, en exercicio da facultade atribuída,
O cesamento, a petición propia, de José Manuel Cores Tourís como vogal representante da Comunidade Autónoma de Galicia no Consello de Administración da Autoridade Portuaria de Marín e Ría de Pontevedra, agradecéndolle os servizos prestados.
Santiago de Compostela, 31 de xullo de 2020
RESOLUCIÓN do 22 de xullo de 2020, da Dirección Xeral de Enerxía e Minas, pola que se dá publicidade dos beneficiarios das axudas concedidas ao abeiro da Orde do 26 de decembro de 2019 pola que se establecen as bases reguladoras para a concesión, en réxime de concorrencia competitiva, de subvencións destinadas á creación de viveiros industriais de empresas en parques empresariais da Comunidade Autónoma de Galicia, e se procede á súa convocatoria para o ano 2020 (código de procedemento IN541A).
Consellería de Economía, Emprego e Industria — III. Outras disposicións — 07/08/2020

De conformidade co disposto no artigo 15 da Lei 9/2007, do 13 de xuño, de subvencións de Galicia, no artigo 17 da Lei 1/2016, do 18 de xaneiro, de transparencia e bo goberno, e no artigo 27 do anexo I da Orde do 26 de decembro de 2019 pola que se establecen as bases reguladoras para a concesión, en réxime de concorrencia competitiva, de subvencións destinadas á creación de viveiros industriais de empresas en parques empresariais da Comunidade Autónoma de Galicia, e se procede á súa convocatoria para o ano 2020 (código de procedemento IN541A), procédese por medio desta resolución, á publicación do extracto das axudas outorgadas pola Consellería de Economía, Emprego e Industria ao abeiro da dita orde.
a) Norma reguladora da convocatoria: Orde do 26 de decembro de 2019 pola que se establecen as bases reguladoras para a concesión, en réxime de concorrencia competitiva, de subvencións destinadas á creación de viveiros industriais de empresas en parques empresariais da Comunidade Autónoma de Galicia, e se procede á súa convocatoria para o ano 2020 (código de procedemento IN541A).
b) Aplicación orzamentaria: 09.20.732A.760.1
c) Crédito orzamentario: 1.000.000,00 de euros.
d) Destinatarios: concellos da Comunidade Autónoma de Galicia.
e) Finalidade: creación de viveiros industriais de empresas en parques empresariais da Comunidade Autónoma de Galicia.
f) Beneficiarios e importe das axudas: no anexo a esta resolución recóllense os beneficiarios e o importe (a listaxe inclúe os beneficiarios que renunciaron á subvención).
Santiago de Compostela, 22 de xullo de 2020
EXTRACTO da Orde do 27 de xullo de 2020 pola que se establecen as bases reguladoras para a concesión, en réxime de concorrencia competitiva, das axudas ás librarías de Galicia para a realización de actividades de difusión do libro e da lectura en 2020, e se procede á súa convocatoria para o ano 2020 (código de procedemento CT224C).
Consellería de Cultura e Turismo — III. Outras disposicións — 06/08/2020

BDNS (Identif.): 518101.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index).
Primeiro. Persoas e entidades beneficiarias
Poderán ser beneficiarias das subvencións establecidas nesta orde aquelas persoas físicas ou xurídicas que acrediten a súa condición de titulares de librarías e teñan o seu domicilio social en Galicia, de acordo co establecido na presente orde.
Segundo. Obxecto
Esta orden ten por obxecto establecer as bases que regularán o procedemento de concesión de subvencións, en réxime de concorrencia competitiva, a aquelas persoas físicas ou xurídicas que acrediten a condición de seren titulares de libraría, con domicilio social en Galicia, de acordo co establecido na presente orde (código de procedemento CT224C).
As axudas van dirixidas a apoiar o sector libreiro galego, no que se refire aos gastos derivados das actividades destinadas ao fomento da promoción da lectura e de difusión do libro e de creadores galegos (escritores/as, ilustradores/as e tradutores/as) ou de fóra de Galicia, no 2020.
Para os efectos da presente orde, considéranse actividades de promoción da lectura e de difusión do libro e dos/das creadores/as, entre outras, as presentacións, encontros, lecturas ou actividades similares, levadas a cabo no espazo físico do establecemento libreiro, así como actos de difusión dos libros a través da páxina web e redes sociais da libraría, difusión en prensa, radio, internet ou a través doutros medios.
Terceiro. Bases reguladoras
Orde do 27 de xullo de 2020 pola que se establecen as bases reguladoras para a concesión, en réxime de concorrencia competitiva, das axudas ás librarías de Galicia para a realización de actividades de difusión do libro e da lectura en 2020, e se procede á súa convocatoria para o ano 2020 (código de prodecemento CT224C).
Cuarto. Importe
A contía máxima adxudicada por medio desta orde ascende a tres mil euros (3.000,00 €) por libraría. As axudas concederanse con cargo á aplicación orzamentaria 11.20.432A.770.2 dos orzamentos da Comunidade Autónoma de Galicia para o ano 2020, por un importe de 150.000,00 €.
Quinto. Prazo de presentación de solicitudes
O prazo de presentación de solicitudes será dun (1) mes contado a partir do día seguinte ao da publicación desta orde no Diario Oficial de Galicia.
Santiago de Compostela, 27 de xullo de 2020
RESOLUCIÓN do 29 de xullo de 2020 pola que se corrixen os erros advertidos na Resolución do 25 de xaneiro de 2011 pola que se publica o plan de estudos de graduado ou graduada en Educación Infantil.
Universidade da Coruña — III. Outras disposicións — 13/08/2020

O plan de estudos do título de graduado ou graduada en Educación Infantil pola Universidade da Coruña foi publicado pola Resolución do 25 de xaneiro de 2011 no
Boletín Oficial del Estado
do 8 de febreiro, unha vez establecido o carácter oficial do título polo Acordo do Consello de Ministros do 30 de outubro de 2009, publicado mediante a Resolución da Secretaría Xeral de Universidades do 13 de novembro de 2009 no
Boletín Oficial del Estado
do 5 de xaneiro de 2010.
Posteriormente, a Universidade da Coruña presentou unha modificación da titulación de grao en Educación Infantil que non afectou o plan de estudios inicial e que obtivo o informe favorable da Axencia para a Calidade do Sistema Universitario de Galicia (ACSUG). A dita modificación presentouse co fin de corrixir o erro detectado na distribución de créditos que se indica a seguir, que repercutiu nas diferentes epígrafes do plan de estudos e na publicación deste:
Onde di:
Debe dicir:
Polo que, de acordo con todo o indicado,
Publicar o plan de estudos conducente á obtención do título de graduado ou graduada en Educación Infantil pola Universidade da Coruña coa rectificación de erros, que se estrutura segundo consta no anexo, e deixar sen efecto a Resolución do 25 de xaneiro de 2011 citada anteriormente.
A Coruña, 29 de xullo de 2020
Código RUCT: 2501017.
Plan de estudos que entrou en vigor no curso 2009/10.
Estrutura das ensinanzas (Real decreto 1393/2007, anexo I, número 5.1).
1. Rama de coñecemento a que se adscribe o título: Ciencias Sociais e Xurídicas.
2. Distribución do plan de estudos en créditos ECTS, por tipo de disciplina:
3. Contido do plan de estudos.
3.1. Créditos de formación básica: distribución por materias e rama de coñecemento.
3.2. Contido do plan de estudos por módulos, de acordo coa Orde ECI/3854/2007.
3.3. Contido do plan de estudos por curso.
Primeiro curso.
Segundo curso.
Terceiro curso.
Cuarto curso.
En 3º curso débense elixir 9 créditos optativos entre os 27 ofertados e en 4º curso débense elixir 18 créditos optativos entre os 40,5 ofertados.
A unidade temporal de todas as disciplinas é cuadrimestral.
4. Condicións de terminación.
O alumnado, para obter o título de graduado ou graduada en Educación Infantil pola Universidade da Coruña, deberá superar 240 créditos ECTS, distribuídos como se indica no punto 2 e respectando a elección de créditos optativos por curso académico sinalada no punto 3.
RESOLUCIÓN do 29 de xullo de 2020 pola que se publica a modificación do plan de estudos de graduado ou graduada en Bioloxía.
Universidade da Coruña — III. Outras disposicións — 13/08/2020

O Plan de estudos do título de graduado ou graduada en Bioloxía pola Universidade da Coruña foi publicado pola Resolución do 12 de maio de 2010 no
Boletín Oficial del Estado
do 29 de maio, unha vez establecido o carácter oficial do título polo Acordo do Consello de Ministros do 30 de outubro de 2009, publicado mediante a Resolución da Secretaría Xeral de Universidades do 13 de novembro de 2009 no
Boletín Oficial del Estado
do 5 de xaneiro de 2010.
A Universidade da Coruña presentou a seguinte solicitude de modificación do plan de estudos do grao en Bioloxía que obtivo o informe favorable da Axencia para a Calidade do Sistema Universitario de Galicia (ACSUG):
1. Cambio de denominación da disciplina optativa «Prácticas Profesionais Externas I» por «Prácticas Externas I».
2. Cambio de denominación da disciplina optativa «Prácticas Profesionais Externas II» por «Prácticas Externas II».
O Real decreto 1393/2007, do 29 de outubro, polo que se establece a ordenación das ensinanzas universitarias oficiais, modificado polo Real decreto 861/2010, do 2 de xullo, dispón no artigo 28 o procedemento para a modificación de plans de estudo conducentes á obtención de títulos xa verificados.
Polo que, de acordo con todo o indicado,
Publicar o plan de estudos conducente á obtención do título de graduado ou graduada en Bioloxía pola Universidade da Coruña coas modificacións aprobadas, que se estrutura segundo consta no anexo e que entrou en vigor no curso académico 2017/18.
A Coruña, 29 de xullo de 2020
Código RUCT: 2500224.
Plan de estudos que entrou en vigor no curso 2017/18.
Estrutura das ensinanzas (Real decreto 1393/2007, anexo I, número 5.1).
1. Rama de coñecemento a que se adscribe o título: Ciencias.
2. Distribución do plan de estudos en créditos ECTS, por tipo de disciplina:
3. Contido do plan de estudos.
3.1. Créditos de formación básica: distribución por materias e rama de coñecemento.
3.2. Contido do plan de estudos por módulo.
3.3. Contido do plan de estudos por curso académico.
Primeiro curso.
Segundo curso.
Terceiro curso.
Cuarto curso.
En 4º curso débense elixir 36 créditos optativos entre os 84 ofertados.
A unidade temporal de todas as disciplinas é cuadrimestral.
4. Condicións de terminación.
O alumnado deberá superar 240 créditos ECTS, distribuídos como se indica no punto 2, para obter o título de graduado ou graduada en Bioloxía pola Universidade da Coruña.
EXTRACTO da Orde do 22 de xullo de 2020 pola que se establecen as bases reguladoras e a convocatoria, para o ano 2020, de concesión de axudas, en réxime de concorrencia competitiva, ás organizacións de produtores pesqueiros do sector dos produtos da pesca e da acuicultura no ámbito exclusivo da Comunidade Autónoma de Galicia, para a preparación e aplicación dos plans de produción e comercialización, cofinanciadas co Fondo Europeo Marítimo e de Pesca (FEMP) (código de procedemento PE155C).
Consellería do Mar — III. Outras disposicións — 10/08/2020

BDNS (Identif.): 518492.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo pode consultarse na Base de datos nacional de subvenciones (http://www.pap.minhap.gob.es/bdnstrans/index):
Primeiro. Beneficiarios
Poderán ser beneficiarios das subvencións as organizacións de produtores pesqueiros e as asociacións de organizacións de produtores do ámbito da Comunidade Autónoma de Galicia, inscritas no Rexistro de Organizacións de Produtores Pesqueiros e Asociacións de Organizacións de Produtores, establecido no artigo 6 do Real decreto 277/2016, do 24 de xuño.
Segundo. Finalidade
Esta orde ten por obxecto establecer as bases reguladoras para a concesión, en réxime de concorrencia competitiva, de axudas destinadas á preparación e aplicación dos plans de produción e comercialización das organizacións de produtores pesqueiros e das asociacións de organizacións de produtores pesqueiros no ámbito autonómico galego, segundo establece a sección IV do capítulo II do Regulamento (UE) núm. 1379/2013 do Parlamento Europeo e do Consello, do 11 de decembro de 2013, no artigo 66 do Regulamento (UE) núm. 508/2014 do Parlamento Europeo e do Consello, do 15 de maio de 2014, e no artigo 15.5 do Real decreto 277/2016, do 24 de xuño.
Por outra banda, tamén é obxecto desta orde a convocatoria, para o ano 2020, das axudas aos plans de produción e comercialización.
Terceiro. Bases reguladoras
Orde do 22 de xullo de 2020 pola que se establecen as bases reguladoras e a convocatoria, para o ano 2020, para a concesión de axudas, en réxime de concorrencia competitiva, ás organizacións de produtores pesqueiros do sector dos produtos da pesca e da acuicultura no ámbito exclusivo da Comunidade Autónoma de Galicia, para a preparación e aplicación dos plans de produción e comercialización, cofinanciadas co Fondo Europeo Marítimo e de Pesca (FEMP) (código de procedemento PE155C).
Cuarto. Importe
Para o ano 2020 o importe total máximo das subvencións que se concedan será de 3.336.207,41 €, e as axudas concederanse con cargo ás aplicacións orzamentarias 2020.15.02.723B.7801 e 2020.15.02.723B.770.1, código de proxecto 2016 00326, que figuran dotadas no orzamento de gastos da Consellería do Mar para o ano 2020.
Quinto. Prazo de presentación de solicitudes
Un mes contado a partir do día seguinte á publicación desta orde no Diario Oficial de Galicia.
No caso de que o último día sexa inhábil, entenderase prorrogado ao primeiro día hábil seguinte.
Santiago de Compostela, 22 de xullo de 2020
CORRECCIÓN DE ERROS. Orde do 27 de xullo de 2020 pola que se establecen as bases reguladoras para a concesión das axudas para o sector editorial galego, relativas a gastos de edición, distribución e comercialización das publicacións editoriais no ano 2020, e se procede á súa convocatoria (código de procedemento CT238A).
Consellería de Cultura e Turismo — III. Outras disposicións — 13/08/2020

Advertidos erros na orde publicada no
Diario Oficial de Galicia
núm. 156, do 5 de agosto de 2020, cómpre realizar as seguintes correccións:
Na páxina 31157, no artigo 4, letra m), onde di: «As reimpresións de obras salvo o previsto no artigo 1, número 2, letra d)», debe dicir: « As reimpresións de obras».
Na páxina 31166, no artigo 21, parágrafo 2, onde di: «Para os efectos do disposto no artigo 29.2 da Lei 9/2007, do 13 de xuño, de subvencións de Galicia, considérase gasto realizado e pagado o que se acredite entre a data de publicación da resolución de concesión da subvención e o prazo de xustificación previsto na presente orde», debe dicir: «Para os efectos do disposto no artigo 29.2 da Lei 9/2007, do 13 de xuño, de subvencións de Galicia, considérase gasto realizado e pagado o que se acredite entre o 1.9.2019 e o 31.10.2020 (ambos incluídos)».
EXTRACTO da Orde do 4 de agosto de 2020 pola que se regulan as bases e a convocatoria para o ano 2020 das axudas, en réxime de concorrencia competitiva, pola paralización temporal da actividade de marisqueo a pé como consecuencia do brote do COVID-19 (cofinanciadas ao 75 % polo Fondo Europeo Marítimo e de Pesca) (código de procedemento PE401I).
Consellería do Mar — III. Outras disposicións — 13/08/2020

BDNS (Identif:): 519342.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo pode consultarse na Base de datos nacional de subvencións (http://www.pap.minhap.gob.es/bdnstrans/index):
Primeiro. Persoas beneficiarias
As persoas titulares de permisos de explotación para marisqueo a pé para recursos marisqueiros xerais ou específicos que levasen a cabo actividade extractiva (días de actividade) cando menos 120 días durante os anos 2018 e 2019.
Segundo. Finalidade
As axudas terán como finalidade a paralización temporal da actividade de marisqueo a pé do 16 de marzo ao 30 de xuño de 2020 (ambos incluídos) como consecuencia do brote do COVID-19.
Terceiro. Bases reguladoras:
Orde do 4 de agosto de 2020 pola que se regulan as bases e a convocatoria para o ano 2020 das axudas, en réxime de concorrencia competitiva, pola paralización temporal da actividade de marisqueo a pé como consecuencia do brote do COVID-19 (cofinanciadas ao 75 % polo Fondo Europeo Marítimo e de Pesca) (código de procedemento PE401I).
Cuarto. Importe
O importe máximo das axudas que se concedan ascenderá a cinco millóns douscentos catorce mil catrocentos trece euros con corenta e oito céntimos (5.214.413,48 euros).
Aplicación orzamentaria 2020 15 02 723A 7708, código de proxecto 2020 00085, dos orzamentos xerais da Comunidade Autónoma de Galicia para o ano 2020.
Quinto. Prazo de presentación de solicitudes
Un mes contado desde o día seguinte ao da publicación da orde.
Entenderase como último día do prazo para a presentación de solicitudes o correspondente ao mesmo ordinal do día da súa publicación. Se o último día do prazo for inhábil, entenderase prorrogado ao primeiro día hábil seguinte, e se no mes de vencemento non houber día equivalente ao inicial do cómputo, entenderase que o prazo finaliza o último día do mes.
Santiago de Compostela, 4 de agosto de 2020
RESOLUCIÓN do 6 de agosto de 2020 pola que se amplía a dotación orzamentaria da convocatoria de subvencións do programa de infravivenda do Plan RehaVIta: Plan galego de rehabilitación, alugamento e mellora de acceso á vivenda 2015-2020, para o exercicio 2020.
Instituto Galego da Vivenda e Solo — III. Outras disposicións — 12/08/2020

O 26 de febreiro de 2020 publicouse no Diario Oficial de Galicia a Resolución do 6 de febreiro de 2020 pola que se convocan distintas liñas de subvencións para actuacións de rehabilitación xestionadas polo Instituto Galego da Vivenda e Solo (en diante, IGVS) para o ano 2020.
No punto tres do ordinal terceiro da citada resolución sinálase que as contías establecidas nestas convocatorias poderán ser obxecto de ampliación por resolución da persoa titular da Dirección Xeral do IGVS, e terá efecto logo da súa publicación no Diario Oficial de Galicia, de conformidade co establecido no artigo 30 do Regulamento da Lei 9/2007, do 13 de xuño, de subvencións de Galicia, aprobado polo Decreto 11/2009, do 8 de xaneiro.
No ordinal décimo sexto da dita resolución convócanse as subvencións para o programa de infravivenda do Plan RehaVIta: Plan galego de rehabilitación, alugamento e mellora de acceso á vivenda 2015-2020. No seu resolvo dous indícase que as subvencións previstas nesta convocatoria faranse efectivas con cargo á aplicación orzamentaria 07.83.451A.760.0, por importe de 100.000 euros.
Por Resolución do 19 de maio de 2020, publicada no Diario Oficial de Galicia do 26 de maio, ampliouse o citado en importe en 100.000 euros máis.
Dentro do prazo de presentación de solicitudes presentáronse 33 solicitudes, por un importe estimado de concesión de 454.744,23 euros.
Tendo en conta que en data de hoxe existen remanentes de convocatorias doutros programas da mesma aplicación económica, e que o crédito fixado na convocatoria é insuficiente para atender o número de solicitudes presentadas, é necesaria a ampliación do crédito establecido inicialmente.
De conformidade co artigo 30.2 do Regulamento da Lei 9/2007, do 13 de xuño, de subvencións de Galicia, e co punto tres do ordinal terceiro da Resolución do 6 de febreiro de 2020 é competente para ditar esta resolución a persoa titular da Dirección Xeral do IGVS
Polo exposto,
Único. Ampliar a dotación orzamentaria para a convocatoria de subvencións do programa de infravivenda do Plan RehaVIta: Plan galego de rehabilitación, alugamento e mellora de acceso á vivenda 2015-2020 (código de procedemento VI406A).
O incremento da dotación será de 270.000 euros para a anualidade de 2020, polo que a contía máxima das subvencións que se poderán conceder con cargo a esta anualidade será de 470.000 euros.
Esta ampliación non implica a apertura do prazo para presentar novas solicitudes nin o inicio dun novo cómputo do prazo máximo para resolver.
Esta resolución producirá efectos desde o día seguinte ao da súa publicación no Diario Oficial de Galicia.
Santiago de Compostela, 6 de agosto de 2020
RESOLUCIÓN do 29 de xullo de 2020 pola que se publica a modificación do plan de estudos de graduado ou graduada en Química.
Universidade da Coruña — III. Outras disposicións — 12/08/2020

O plan de estudos do título de graduado ou graduada en Química pola Universidade da Coruña foi publicado mediante a Resolución do 9 de abril de 2010 (BOE do 26 de abril), unha vez establecido o carácter oficial do título polo Acordo do Consello de Ministros do 30 de outubro de 2009, publicado mediante a Resolución da Secretaría Xeral de Universidades do 13 de novembro de 2009 (BOE do 5 de xaneiro de 2010).
A Universidade da Coruña presentou a seguinte solicitude de modificación do plan de estudos do grao en Química, que obtivo o informe favorable da Axencia para a Calidade do Sistema Universitario de Galicia (ACSUG):
1. Cambio de denominación da disciplina «Química 1» por «Química Xeral 1».
2. Cambio de denominación da disciplina «Química 2» por «Química Xeral 2».
3. Cambio de denominación da disciplina «Química 3» por «Química Xeral 3».
4. Cambio de denominación da disciplina «Química 4» por «Laboratorio de Química 1».
5. Cambio de denominación da disciplina «Laboratorio de Química» por «Laboratorio de Química 2».
O Real decreto 1393/2007, do 29 de outubro, polo que se establece a ordenación das ensinanzas universitarias oficiais, modificado polo Real decreto 861/2010, do 2 de xullo, dispón no artigo 28 o procedemento para a modificación de plans de estudo conducentes á obtención de títulos xa verificados.
Por tanto, de acordo con todo o indicado,
Publicar o plan de estudos conducente á obtención do título de graduado ou graduada en Química pola Universidade da Coruña coas modificacións aprobadas, que se estrutura segundo consta no anexo e que entrou en vigor no curso académico 2017/18.
A Coruña, 29 de xullo de 2020
Código RUCT: 2500225.
Plan de estudos que entrou en vigor no curso 2017/18.
Estrutura das ensinanzas (Real decreto 1393/2007, anexo I, punto 5.1).
1. Rama de coñecemento a que se adscribe o título: Ciencias.
2. Distribución do plan de estudos en créditos ECTS, por tipo de disciplina:
3. Contido do plan de estudos.
3.1. Créditos de formación básica: distribución por materias e rama de coñecemento.
3.2. Contido do plan de estudos por módulo.
3.3. Contido do plan de estudos por curso.
Primeiro curso.
Segundo curso.
Terceiro curso.
Cuarto curso.
En 4º curso débense elixir 9 créditos optativos entre os 31,5 ofertados.
A unidade temporal de todas as disciplinas é cuadrimestral.
4. Condicións de terminación.
O alumnado deberá superar 240 créditos ECTS, distribuídos como se indica no punto 2, para obter o título de graduado ou graduada en Química pola Universidade da Coruña.